Джордж Байрон
Дивата газела

Превод от английски: Любен Любенов, Георги Ленков, —

chitanka.info

Все по юдейските бърда

подскача тя сама,

пои я с изборна вода

свещената земя.

Сияе неопитомен

възторг, в очите и стаен!

Какви красиви дъщери

Юдея народи!

С походка лека ги дари,

с очи като звезди.

Но няма, няма ги сега.

И кедрите шумят с тъга.

Щастлива си ти, палмо, днес

виж жребия немил

на пръснатия и злочест

народ на Израил:

от родната земя нали

не ще се корен отдели!

А ние в чуждите земи

ще бродим, без да спрем,

далеч от бащин гроб сами

най-сетне да умрем.

И храмът ни е поруган,

и тронът наш е подигран!

1814

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.